Document ID: /roh_data/filtered/fineweb-2-filterrobots_roh.jsonl.gz/23836

Motivà da far il cudesch è Werner vom Berg vegnì entras ses giasts, ch’han adina puspè vulì savair sco ch’el cuschina ses tratgs en si’ustaria. Plinavant saja bel da far public ina bella selecziun da las fotografias dals davos sis onns da differentas stagiuns, ha ditg Werner vom Berg.
A pled en il cudesch vegnan era differents giasts da l’ustier, che raquintan da lur relaziun cun l’Alp Flex. La vernissascha dal cudesch è dumengia saira ils 13 da settember en la chamona Piz Platta. Il suentermezdi datti chant cun chanzuns popularas rumantschas en surmiran, sutsilvan, sursilvan, vallader e puter, cun Corin Curschellas.